Πειθαρχική υπόθεση …

Μετά από μελέτη του φακέλου που αφορά στον κ. … και έχοντας υπόψη:

1)Τις διατάξεις του Ν. 4057/2012 (ΦΕΚ 54 τ. Α’) με θέμα «Πειθαρχικό Δίκαιο Δημοσίων Πολιτικών Υπαλλήλων και Υπαλλήλων Νομικών Προσώπων Δημοσίου Δικαίου» και ειδικότερα, το άρθρο 107 παρ. 1 περ. ι.

2)Το με αρ. πρωτ. … έγγραφο του Α/θμιου Πειθαρχικού Συμβουλίου με το οποίο ο … κλήθηκε σε απολογία για το πειθαρχικό παράπτωμα της αδικαιολόγητης αποχής από την εκτέλεση των καθηκόντων του και το οποίο τοιχοκολλήθηκε στις … και επιδόθηκε μέσω του Αστυνομικού Τμήματος … με ημερ. … όπως μας διαβιβάσθηκε με το αρ. Φ….

3)Το με αρ. πρωτ. … έγγραφο της Δ/νσης Πολιτικού Προσωπικού του Γενικού Επιτελείου Στρατού προς το Α/θμιο Πειθαρχικό Συμβούλιο του ΥΠΕΘΑ με θέμα : Παραπομπή του … διότι κατόπιν της Ε.Δ.Ε. που διενεργήθηκε προέκυψε ότι υπέπεσε στο πειθαρχικό παράπτωμα της αδικαιολόγητης αποχής από την εκτέλεση των υπηρεσιακών καθηκόντων του για χρονικό διάστημα που υπερβαίνει τις είκοσι δύο (22) εργάσιμες ημέρες συνεχώς ή τις τριάντα (30) εργάσιμες ημέρες σε διάστημα ενός (1) έτους και συγκεκριμένα από 7-1-13 μέχρι και την ημερομηνία σύνταξης του πορίσματος ήτοι 1-3-13 (αρ. 107 παρ. 1 ι του Ν.4057/2012, όπως ισχύει).

4)Τη διενεργηθείσα Ε.Δ.Ε. στις … σε εκτέλεση της … διαταγής της … όπως αυτή διαβιβάσθηκε στο ΓΕΣ/ΔΓΕ με αρ. πρωτ. …, σύμφωνα με την οποία ο διενεργήσας αυτήν … αποφαίνεται ότι: ο … υπέπεσε στο πειθαρχικό παράπτωμα της αδικαιολόγητης απουσίας από την Υπηρεσία, καθόσον απουσιάζει επί δίμηνο σχεδόν μέχρι σήμερα, χωρίς καμία ειδοποίηση και χωρίς να έχει ανταποκριθεί στις επανειλημμένες και επίμονες προσπάθειες της Υπηρεσίας για την ανεύρεσή του.

5)Τη με αρ. … ειδοποίηση – ενημέρωση της … προς τον κ. … με την οποία του υπενθυμίζουν ότι από … θεωρείται αδικαιολογήτως απών καθώς έληξε η αναρρωτική του άδεια την … και ο ίδιος δεν έχει ενημερώσει για τους λόγους της απουσίας του παρά τις επανειλημμένες προσπάθειες της Υπηρεσίας, τον καλούν δε να τακτοποιήσει τις εκκρεμότητές του.

Προκύπτει αδιαμφισβήτητα ότι ο … απουσίασε αδικαιολόγητα από την Υπηρεσία του από την 7-1-13 έως και την ημερομηνία σύνταξης του παραπεμπτικού προς το Α/θμιο Πειθαρχικό Συμβούλιο του ΥΠΕΘΑ ήτοι 1-3-13 δηλ. άνω των 22 ημερών και υπέπεσε στο πειθαρχικό παράπτωμα του αρ. 107 παρ. 1 περ. ι του Ν. 4057/2012.

Λαμβάνοντας υπόψη

α)τα προβλεπόμενα στο αρ. 109 παρ. 5 α’ εδ. β. του Ν. 4057/2012 σύμφωνα με το οποίο για το παράπτωμα της αδικαιολόγητης αποχής δεν μπορεί να επιβληθεί ποινή κατώτερη του υποβιβασμού αν η αδικαιολόγητη αποχή υπερβαίνει τις είκοσι δύο (22) εργάσιμες ημέρες συνεχώς.

β)το γεγονός ότι ο … δεν εκδήλωσε κανένα ενδιαφέρον να επιστρέψει στην Υπηρεσία του ή να την ενημερώσει παρά τις επανειλημμένες προσπάθειες εκ μέρους της Υπηρεσίας του και των συναδέλφων του όπως προκύπτει από τις καταθέσεις των μαρτύρων στην Ε.Δ.Ε. και την γραπτή ενημέρωση του ανθ/γου … ο οποίος ύστερα από προφορική διαταγή του Διοικητή επισκέφθηκε την κατοικία του.

γ)δεν υπέβαλε απολογητικό υπόμνημα κατόπιν της με αρ. … κλήσης σε απολογία ούτε παρουσιάσθηκε την ημέρα συζήτησης της πειθαρχικής υπόθεσής του κατόπιν της με αρ. πρωτ. … γνωστοποίησης

ΕΙΣΗΓΟΥΜΑΙ

 την ποινή της οριστικής παύσης σύμφωνα με το αρ. 109 παρ. 1 περ. η του Ν. 4057/2012.

Στη συνέχεια το Συμβούλιο αφού μελέτησε διεξοδικά το φάκελο της υπόθεσης,

ΑΠΟΦΑΣΙΣΕ

ομόφωνα ότι ο υπάλληλος υπέπεσε στο πειθαρχικό παράπτωμα της αδικαιολόγητης αποχής από την εκτέλεση των καθηκόντων (άρθρο 107 παρ 1 εδάφιο ι΄ ΥΚ), επειδή απουσίαζε αδικαιολόγητα από την εργασία του, για χρονικό διάστημα που υπερβαίνει τις είκοσι δύο (22) εργάσιμες ημέρες συνεχώς ή τις τριάντα (30) εργάσιμες ημέρες σε διάστημα ενός (1) έτους και συγκεκριμένα από 7-1-2013 έως 1-3-2013, κατά τις οποίες αυτός δεν καλυπτόταν από νόμιμη άδεια και εκτιμώντας τις συνθήκες και τη βαρύτητα του παραπτώματος και την εν γένει υπηρεσιακή του συμπεριφορά, εκφάνσεις της οποίας σαφώς προκύπτουν από το γεγονός ότι δεν εκδήλωσε κανένα ενδιαφέρον να επιστρέψει στην Υπηρεσία του ή να την ενημερώσει παρά τις επανειλημμένες προσπάθειες εκ μέρους της Υπηρεσίας του και των συναδέλφων του όπως προκύπτει από τις καταθέσεις των μαρτύρων στην Ε.Δ.Ε. και την γραπτή ενημέρωση του ανθ/γου … ο οποίος ύστερα από προφορική διαταγή του Διοικητή επισκέφθηκε την κατοικία του, αλλά και από το γεγονός ότι δεν υπέβαλε απολογητικό υπόμνημα στο παρόν Συμβούλιο μετά από την κλήση του σε απολογία, ενώ ούτε παρουσιάσθηκε την ημέρα συζήτησης της πειθαρχικής υπόθεσής του, μετά από τη νόμιμη κλήτευσή του, επιβάλλει κατ’ αποδοχή της εισήγησης την ποινή της οριστικής παύσης λόγω αδικαιολόγητης απουσίας του από την Υπηρεσία, κατ΄ άρθρο 109 παρ. 1η, 107 παρ. 1ι. 109 παρ. 5α εδάφιο δεύτερο, 111 παρ. 2 ΥΚ (ΣτΕ 1793/2012).

Στο σημείο αυτό μη υπάρχοντος άλλου θέματος για συζήτηση λύεται

 η συνεδρίαση.

Σε πιστοποίηση των ανωτέρω συντάχθηκε το παρόν πρακτικό

και υπογράφεται ως ακολούθως.

|  |  |  |
| --- | --- | --- |
| Ο ΠΡΟΕΔΡΟΣ | ΤΑ ΜΕΛΗ | Η ΓΡΑΜΜΑΤΕΑΣ |
|  |  |  |
|  |  |  |
|  |  |  |
|  |  |  |